**Bozsik Péter: Megoldjuk – Virág Gábor Kéri Piroska-díjára**

*minden összeomlett*

*minden szertefoszló eszme kosz lett*

Sziveri János *Bábjáték* című verse nyomán

Virág Gábort mintha az időszámításunk előtti időkből ismerném, amikor védtük az Alexandriai Könyvtárat a csőcseléktől, pedig én már majd’ tíz éves voltam, amikor ő megszületett. Túl voltam az *Igor nagyra nő* című gyerekeknek szánt könyvön, amelyet az isten világáért sem sikerült megértenem. Arra emlékszem, hogy Igor egy körözve röpködő legyet néz, és addig követi a fejével, míg a végén elszédül. Beleszédülök, ha eszembe jut, mi mindenen mentünk keresztül. Elképzelhetitek, ha még konzorciumot is csináltunk. Megoldottuk.

Rémlik valami hang a múlt évezred utolsó évtizedének közepéről, ahol egy Tanyaszínház előadás után kajabálja a pincérnőnek: „Kisasszony, fizetek! Még egy kör körtét!” A csantavéri Gödörben. Ahonnét ilyen-olyan módon mindketten származunk. (Ezt most fedje jótékony homály.) Megoldjuk.

Meg kell mondanom az őszintét (villanyszerelőm mondása, míg volt nekem ilyenem), nem szívesen dolgoztam együtt vajdaságiakkal. Nem vezettem statisztikát, ám véges emlékezetem szerint, ha nekik volt szükségük valamire, akkor adj uram teremtőm, lehetőleg tegnapra kellett, ha én kértem valamit sürgősen, akkor eljött Pató Pál ideje. Ez alól két kivétel akadt, az egyik a Dombos Fest irodalmi (pontosabban: összművészeti) fesztiváljának szervezője, Virág Gábor. Nem véletlen, hogy megszűnőfélben lévő alapítványunk, az EX Symposion szinte az elejétől afféle társszervezőként segítette azt a (talán nem túlzok, ha így mondom) már-már sziszifuszi munkát. De: megoldjuk.

Mert hálátlan dolog szervezőnek lenni. Ha minden rendben van, akkor azért, ha meg zűr és zavar, hogy ne mondjam, kis kavics kerül a gépezetbe, akkor meg azért. Sapka a fejen. Vagy a hiánya. A „már-már”-t meg azért írtam ide, mert aztán évek múlva, a téves emlékezetek mezsgyéjén, mégis az van, hogy emlékszel, milyen piszok jó volt Domboson, amikor ez meg ez történt. (Terjedelmi öncenzúra.) Azon túl, hogy olyan emberekkel találkozhatsz, akikkel a *sebesség forradalmában* amúgy nincs idő. Jöhetnek legyek dögivel, csíphat bennünket szúnyog ezrivel, körözhetnek fölöttünk másnapos varjak. Nem könnyű, hogy egy klasszikust idézzek. Megoldjuk.

Föloldom ezt a „megoldjuk”-ot. Ez Gábor szava. Volt egyszer egy konzorcium. Ex – Dombos Polgárok Egyesület. Úgy emlékszem, lement minden rendben, ám jött az elszámolás. Az elszámolásban (valutaátváltás, napi árfolyam, egyéb nyalánkságok) két, azaz kettő forintnyi hibát vétettünk, és majdnem az egészet újra kellett csinálnunk. Amikor a fölszólító levelet megkaptam, hisztériás roham tört rám – a káromkodó kocsis esete. Nem tudtam, hogyan mondjam el Gábornak, hogy nem létező 2 forintnyi tévedés miatt miért kell újrakezdenünk majdnem mindent. Telefon, és Gábor higgadt hangja: „Nyugi. Megoldjuk.” Ezt sokszor hallottam tőle, de akkor esett a legjobban. És valóban, megoldottuk. Hogy hogyan, ne kérdezzétek.

Találkozzunk Domboson 2023-ban is és még tovább. Mert találkozni jó. Ehhez kívánok Gábornak sok-sok erőt. Remélem, megoldjuk.

*Bozsik Péter*